РЕГЛАМЕНТ (ЕС) № 147/2013 НА КОМИСИЯТА
от 13 февруари 2013 година
на Европейския парламент и на Съвета относно статистиката за енергийния сектор, по отношение на извършването на актуализации на месечната и годишната статистика за енергийния сектор
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1099/2008 на Европейския парламент и на Съвета от 22 октомври 2008 г. относно статистиката за енергийния сектор (1), и по-специално член 4, параграф 3 и член 8 от него,
като има предвид, че:
(1)
По силата на Директива 2004/8/ЕО на Европейския парламент и на Съвета от 11 февруари 2004 г. относно насърчаване на комбинираното производство на енергия, основаващо се на търсенето на полезна топлоенергия във вътрешния енергиен пазар (2), и Директива 2006/32/ЕО на Европейския парламент и на Съвета от 5 април 2006 г. относно ефективността при крайното потребление на енергия и осъществяване на енергийни услуги (3) от държавите членки се изисква да предоставят количествени данни за енергийния сектор. С цел проследяване на напредъка при постигането на целите, набелязани в посочените директиви, са необходими подробни и актуализирани данни за енергийния сектор, събирани при използване на единен и гарантиращ високо качество подход. Тези задължения за докладване са от основно значение, inter alia, при преследването на целите за енергийна ефективност и поради това следва да останат постоянен елемент от развитието на правната уредба на ЕС в тази област; част от тези данни вече се предоставят на Комисията (Евростат), която ги е утвърдила като годишна статистика за енергийния сектор.
(2)
С Регламент (ЕО) № 1099/2008 се установява обща рамка за изготвянето, предаването, оценяването и разпространението на сравнима статистика за енергийния сектор в Съюза.
(3)
Статистиката за енергийния сектор обхваща една особено динамична статистическа област, което се дължи на интензивното развитие на политиките на Съюза, техническия напредък и важността на определянето на целите на Съюза въз основа на данните за енергийния сектор. Съответно, за да се съгласува обхватът на статистическите изследвания с растящите или променящите се потребности, е необходимо редовно извършване на актуализации.
(4)
С Регламент (ЕО) № 1099/2008 на Комисията се предоставят изпълнителни правомощия във връзка с необходимото адаптиране на статистическите приложения. Първото подобно адаптиране бе извършено през 2010 г. Оттогава са внесени нови подобрения и корекции както в месечната, така и в годишната статистика, които е необходимо съответно да бъдат взети под внимание.
(5)
Комисията подготви изискваните актуализации и обсъди с държавите членки осъществимостта, разходите по изготвянето, поверителността и свързаната с отчитането тежест.
(6)
Поради това Регламент (ЕО) № 1099/2008 следва да бъде съответно изменен.
(7)
Мерките, предвидени в настоящия регламент, са в съответствие със становището на Комитета на Европейската статистическа система,
ПРИЕ НАСТОЯЩИЯ РЕГЛАМЕНТ:
Член 1
Приложенията към Регламент (ЕО) № 1099/2008 се заменят с приложението към настоящия регламент.
Член 2
Регламент (ЕС) № 844/2010 на Комисията (4) се отменя.
Позоваванията на отменения регламент се считат за позовавания на настоящия регламент.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 13 февруари 2013 година.